**ANEKS V: Investicione aktivnosti u sektoru turizma**

1. **Realizacija prioritetnih projekata iz oblasti turizma (januar - jun 2021. godine)**

Realizacija **prioritetnih projekata iz oblasti turizma**, odnosi se na: valorizaciju lokaliteta na prostorima Bjelasice i Durmitora; izgradnju turističkog kompleksa, marine i prateće infrastrukture „Porto Montenegro“ – Tivat; izgradnju turističkog kompleksa „Portonovi“, Kumbor, Herceg Novi; izgradnju turističkog kompleksa „Luštica Bay“, Tivat; izgradnju turističkog kompleksa „Plavi horizonti“ - Tivat; rekonstrukciju tvrđave „Mamula“ na ostrvu Lastavica, Herceg Novi; izgradnju Hotela „Kraljičina plaža“ – Sveti Stefan, Budva; turističku valorizaciju dijela imovine HTP „Ulcinjska Rivijera“, AD Ulcinj – hoteli „Bellevue“ i „Olympic“ i izgradnju turističkog kompleksa „Montrose“ („Ritz Carlton Montenegro“).

Veći broj projekata i pored ograničenja izazvanih pandemijom COVID-19 virusa, realizuje se u skladu sa obavezama iz ugovora i investicionih programa, sa manjim odstupanjima u pogledu dinamike realizacije planiranih aktivnosti.

Kada je riječ o turističkoj valorizaciji lokaliteta na prostoru Bjelasice i Durmitora, ističemo da su u dosadašnjem periodu stupili na snagu Ugovor o zakupu lokacije bivšeg vojnog turističkog kompleksa **Mediteran, Žabljak** iUgovor o zakupulokacije planinskog centra **Kolašin 1600, Kolašin**, te pokrenute aktivnosti na pripremi projektne dokumentacije i drugih aktivnosti od značaja za početak realizacije investicionih obaveza. Na lokaciji planinskog centra Kolašin 1600 je planirana izgradnja hotelsko turističkog kompleksa ukupne vrijednosti 77 miliona eura i aktivnosti na projektu se odvijaju planiranom dinamikom. Nastavljeni su radovi na objektu Hotel „K16“ i pripremljen je tender za izgradnju apartmana (objekat Q). U projekat je do sada uloženo 2.423.558 eura, a u prvoj polovini ove godine 461.412 eura. Kada je riječ o projektu na lokaciji vojno-turističkog kompleksa „Mediteran“ na Žabljaku, važno je napomenuti da je prekinut postupak o provjeri podnijete prijave građenja, a u skladu sa mišljenjem UNESCO-a. U međuvremenu je investitor zbog nemogućnosti izgradnje projekta predao tužbu za naknadu štete.

U vezi sa prioritetnim projektima u oblasti turizma koji se realizuju na Primorju, može se konstatovati da je od početka realizacije uloženo preko **1,86 milijardi eura**. Posmatrano po opštinama, može se zaključiti da se najviše investiralo u projekte u opštini Tivat 1,12 milijardi eura, zatim u opštini Herceg Novi 712 miliona eura, u opštini Ulcinj 24 miliona eura i u opštini Budva 11,5 miliona eura.

Otvaranje hotela „One and Only“ u okviru projekta „Portonovi“ i priprema projektne dokumentacije za nove hotele kategorija 5 zvjezdica ukupnog kapaciteta 440 smještajnih jedinica na projektima „Luštica Bay“ i „Porto Montenegro“ predstavlja jasan pokazatelj da pandemija uzrokovana COVID-19 virusom nije znatnije uticala na dinamiku realizacije prioritetnih investicija u primorskom regionu.

U skladu sa dinamikom realizacije planiranih aktivnosti, izgradnja hotela „One & Only“ u rizortu **Portonovi** završena je početkom godine, i prvi i jedini „One & Only“ hotel u Evropi zvanično je počeo sa radom 1. maja 2021. godine. Hotel raspolaže sa 113 smještajnih jedinica i 10 brendiranih vila. Kategorizacija i dozvola za rad je izdata krajem aprila 2021. godine.  Ističemo da je u dosadašnjem toku realizacije projekta „Portonovi“ uloženo 663 miliona eura, od čega u izvještajnom periodu 12 miliona eura.

Takođe, ovu godinu će obilježiti i znatna investiciona aktivnost u okviru projekta **Porto Montenegro**, gdje kreće izgradnja hotela kategorije pet zvjezdica sa 240 smještajnih jedinica, kojim će upravljati „Kerzner International“. U pitanju je projekat čija je investicija premašila ugovorenu visinu od 450 miliona eura, pa je u dosadašnjem periodu u realizaciju projekta investirano 754 miliona eura, od čega u izvještajnom periodu 23,8 miliona eura.

U prethodnom periodu značajne aktivnosti su realizovane i u okviru projekta **Luštica Bay**, pa je od početka realizacije uloženo 293 miliona eura, a u izvještajnom periodu 27,2 miliona eura. U toku je priprema projektne dokumentacije za izgradnju novog hotela kategorije 5 zvjezdica i kapaciteta 200 smještajnih jedinica, a u izvještajnom periodu je u apartmanskim naseljima „Marina Village“ i „Centrale“ izgrađeno više vila i stambenih objekata. Takođe, nastavlja se izgradnja hotela muzejskog karaktera na ostrvu Lastavica – tvrđava Mamula, koja se odvija u skladu sa strogim konzervatorskim uslovima, gdje je ukupan iznos investicije u pomenuti projekat premašio vrijednost od 15,7 miliona eura, od čega u izvještajnom periodu 4,46 miliona eura.

Vezano za realizaciju projekta **Hotel Kraljičina plaža**, nakon što je 1. novembra 2019. godine izvršena prijava gradnje, otpočeli su građevinski radovi na hotelu, a projekat je uvršten na Listu razvojnih projekata u oblasti turizma u okviru posebnog programa ulaganja od posebnog značaja za privredni i ekonomski interes Crne Gore (7. novembra 2019. godine). U projekat je do sada uloženo 11,5 miliona eura, od čega je u izvještajnom periodu uloženo 1,5 miliona eura. Ukupna planirana investicija u taj projekat je 73 miliona eura.

Turistička valorizacija dijela imovine HTP „Ulcinjska Rivijera“, AD Ulcinj – **hoteli Bellevue i Olympic** je u najjužnijoj crnogorskoj opštini znatno unaprijedila turističku ponudu, a kompanija „Karisma Hotels Adriatic Montenegro“ d.o.o. u okviru I i II faze investicije, u skladu sa izvještajima Kontrolora („PwC“), investirala je 24 miliona eura. U izvještajnom periodu u dalji razvoj projekta su investirana sredstva u iznosu od 0,65 miliona eura, iako je treća faza investicije ugovorom definisana za period 2026-2027. godina.

Projekat **Montrose** je, nakon ozvaničenja saradnje sa renomiranim brendom, dobio i novi zvaničan naziv „Ritz Carlton Montenegro“, a prethodni period su karakterisale intenzivne aktivnosti u cilju izgradnje neophodne infrastrukture, kao preduslova za izgradnju budućeg luksuznog turističkog kompleksa, u skladu sa Ugovorom o zakupu. U projekat je, prema podacima dobijenim od investitora, od početka realizacije uloženo 34 miliona eura.

1. **Realizacija razvojnih projektata na unapređenju turističke infrastrukture**

Realizacija **razvojnih projekata na unapređenju turističke infrastrukture**, obuhvata aktivnosti u prvom redu u ski centrima na području Bjelasice i Komova, Durmitora i Hajle, ali i prirodne atrakcije - Đalovića pećine, koji uključuju izgradnju novih žičara, skijaških staza, sistema za vještačko osnježavanje, baznih stanica, pristupnih puteva i prateće infrastrukture, kao i potrebne mjere za njihovu realizaciju.

Najznačajnije infrastrukturne aktivnosti odvijaju se na sjeveru Crne Gore i to na prostorima planina Bjelasice i Komova, Hajle i Štedima, Durmitora, kao i u Đalovića klisuri. U ove projekte je **do sada uloženo preko 83 miliona eura**.

Za razvoj tri skijališta na području **Bjelasice i Komova** - **Kolašin 1600** u Kolašinu, **Žarski** u Mojkovcu i **Cmiljača** u Bijelom Polju, višegodišnjim budžetom su planirana značajna ulaganja u razvoj infrastrukture na ovim lokalitetima, a do sada je ukupno uloženo preko **50,7 miliona eura**.

Nakon što je u februaru 2019. godine otvoren Ski centar „**Kolašin 1600“** u sklopu kojeg je puštena u rad žičara kapaciteta 2.600 skijaša na sat, vrijedna 8.979.740 eura, sa infrastrukturom koja opslužuje ukupno oko 8 km ski staza, u toku su ugovoreni radovi i na izgradnji nove žičare K7 vrijedne 8.998.000 eura, koja će povezivati dva postojeća ski centra, pratećih ski staza uz žičaru K7, kao i aktivnosti na novoj trafostanici za napajanje nove žičare i ugovoreni radovi na izgradnji garaže za potrebe skijališta u Kolašinu. Takođe, radi se i na pripremi projekta vodosnabdijevanja novog planinskog centra i osnježavanja postojećih i novih ski staza. Na realizaciji ovog projekta, do sada je utrošeno **22.966.950 eura,** od čega u izvještajnom periodu **8.650 eura**.

U budući Ski centar **„Žarski“** do sada je uloženo **10.731.423 eura,** od čega u izvještajnom periodu **49.003 eura**. Investirano je u infrastrukturne radove pristupnog puta Vragodo-Vrioci-Žarski katun, u pripremne aktivnosti na realizaciji sekundarne elektroenergetske infrastrukture i vodosnabdijevanja uslužno-servisnih objekata bazne stanice. Takođe, u toku je izgradnja žičare, vrijednosti 8.990.700 eura, kao i pratećih ski staza u dužini oko 9,5 km, vrijednosti 1.899.700 eura.

Kada je riječ o budućem Ski centru lokalitetu „**Cmiljača“,** u toku su aktivnosti na izgradnji putne, elektroenergetske infrastrukture, žičare sa pratećih 3 km ski staza, kao i bazne stanice, koja je planirana da bude završena u oktobru 2022. godine. Na realizaciji ovog projekta do sada je u ukupnu infrastrukturu ovog ski centra uloženo **17.031.448 eura,** od čega u izvještajnom periodu **91.784 eura.**

U toku su intenzivne aktivnosti i na stvaranju infrastrukturnih pretpostavki za valorizaciju **Đalovića pećine** koja se nalazi na teritoriji opštine Bijelo Polje. Do sada je u izgradnju infrastrukture uloženo **14.366.834 eura,** od čega u izvještajnom periodu **2.609.046 eura**. U toku su radovi na izgradnji žičare/gondole i putne i elektronergetske infrastrukture. Takođe, u toku su i radovi na uređenju unutrašnjosti same pećine. Rekonstrukcija lokalnog puta Gubavač - Bistrica u Bijelom Polju, sa mostom preko rijeke Bistrice, izgradnja vizitoring centra i regulacija korita rijeke su takođe ugovoreni radovi čija se realizacija odvija u okviru ovog projekta.

U dosadašnjem periodu u infrastrukturno opremanje budućeg Ski centra „**Štedim – Hajla“** uloženo je **8.691.988 eura** od čega u izvještajnom periodu **423.500 eura**. U ovom ski centru su u toku radovi na realizaciji projekata izgradnje žičare sa pratećim ski stazama, objekta bazne stanice, kao i radovi na putnoj infrastrukturi.

Prostorni plan posebne namjene za Durmitorsko područjeje usvojen 2016.godine,što je bio osnov za iniciranje planiranih aktivnosti na projektu **Savin kuk**. Do sada je u infrastrukturu ovog projekta kroz Kapitalni budžet uloženo **9.815.015 eura**, od čega u izvještajnom periodu **111.137 eura**. Sve dalje aktivnosti koje se odnose na ugovore koje Uprava javnih radova sprovodi za projekte izgradnje skijaške infrastrukture na skijalištu Savin kuk na Žabljaku su privremeno obustavljene, u skladu sa smjernicama UNESCO-a. U cilju nastavka investicionih aktivnosti i unapređenja ponude na skijalištu Savin kuk, u pripremi je Programski zadataka za izradu **Studije izvodljivosti za rekonstrukciju stare ili izgradnju nove žičare postojećom trasom žičare na Savinom kuku**, Žabljak, a za javnu nabavku koji sprovodi Ministarstvo ekonomskog razvoja.

**III Nerelizovane investicije**

Pored uspješnog odvijanja investicionih aktivnosti, generalno posmatrano, određeni broj privatizacija nije završen shodno ugovornim obavezama, i to:

1. Hotel “Cristal Rivijera” Petrovac
2. Hotel As Perazića Do
3. Hotel Galeb Ulcinj
4. Ugovor o kupoprodaji hotela „Grand Lido i Apartmani Lido“, Ulcinj
5. Lokacija bivšeg hotela Jadran u Ulcinju
6. Ugovor o prodaji 59, 4516 % akcijskog kapitala društva “HTP Boka“ a.d. Herceg Novi - “Vektra Montenegro” d.o.o. Podgorica
7. Hotel „Jezera“  Žabljak
8. Hotel „Planinka“ Žabljak

Ipak, potrebno je dalje sprovoditi aktivnosti na valorizaciji predmetnih lokaliteta i rješavanju njihovog statusa kroz zakonske postupke. Isti predstavljaju značajan potencijal koje bi kroz adekvatne investicione aktivnosti postali prepoznatljivi turistički kompleksi koji bi bili pokretači visokokvalitetnog razvoja turizma, što bi se odrazilo na brojne benefite kako za opštine u kojima se nalaze, tako i za ukupnu turističku privredu.